Twee polisiebeamptes die naweek doodgeskietArgieffoto: SAPD Twee polisiebeamptes is die naweek in afsonderlike voorvalle in KwaZulu-Natal doodgeskiet. Genl. Khehla Sitole, nasionale polisiekommissaris, het gesê hy het met kommer van die twee voorvalle verneem. In die eerste voorval is ŉ polisiesersant Vrydagaand by die Ekombe-polisiestasie se gemeenskapsdienssentrum doodgeskiet. ŉ Konstabel, wat van diens af was, het glo omstreeks 21:00 by die sentrum aangekom waarna ŉ argument tussen hom en die sersant ontstaan het. Die konstabel het glo hierna die 43-jarige sersant doodgeskiet. Die konstabel is onmiddellik deur sy kollegas in hegtenis geneem en ŉ saak van moord word ondersoek. Die motief vir die voorval is nog nie bekend nie. In die tweede voorval is ŉ polisiekonstabel Sondagoggend in Pata buite Pietermaritzburg doodgeskiet. Die konstabel se voertuig is langs die pad gevind nadat dit glo ŉ groot klip getref het. Die beampte se liggaam is in sy motor gevind. Hy is twee keer in die kop geskiet. Die 25-jarige beamptes was aan die Hilton-polisiestasie verbonde. Die polisie het ŉ grootskaalse soektog na die konstabel se moordenaar(s) van stapel gestuur. Sitole het sy medelye met die families en kollegas van die oorledenes betuig. “Ek het opdrag gegee dat die gesinne van die oorledenes volle ondersteuning kry in hierdie tyd,” het Sitole gesê en ook ŉ beroep gedoen op die ondersoekspanne om vas te stel wat die presiese omstandighede was wat tot die beamptes se dood gelei het.